C 214/52
FI
Euroopan unionin virallinen lehti
16.6.2023
Keskiviikko 18. tammikuuta 2023
163. vaatii vahvaa EU:n strategista viestintä- ja yhteydenpitokampanjaa Afrikan maihin, jotta voidaan torjua alueella leviäviä haitallisia narratiiveja, erityisesti niitä, joita Venäjän federaatio ja Kiinan kansantasavalta alueella levittävät;
164. tuomitsee Venäjän demokratiaa vaarantavan puuttumisen Afrikkaan erityisesti siksi, että Wagner-ryhmän vaikutusvalta mantereella on kasvanut; tuomitsee jyrkästi Wagner-ryhmän tekemät väärinkäytökset ja rikokset;
165. kehottaa perustamaan Afrikan ja Euroopan välisen kumppanuuden, jonka tavoitteena on luoda solidaarisuuden, turvallisuuden, rauhan ja kestävän hyvinvoinnin alue; kehottaa nopeasti toteuttamaan EU:n toimia, joilla torjutaan Wagner-ryhmän lisääntyvää läsnäoloa useissa Afrikan maissa, sillä se lisää epävakautta ja heikentää toimia terrorismin torjumiseksi;
Parlamentaarisen diplomatian tehostaminen ulkopolitiikan välineenä
166. korostaa Euroopan parlamentin erityistä panosta EU:n ulko- ja turvallisuuspolitiikkaan sen parlamentaarisen diplomatian voimavarojen kautta; kehottaa tiivistämään parlamentaarista valvontaa asioissa, joilla on strategista merkitystä EU:n ulkoasioissa; muistuttaa muun muassa, että Ukrainan Verhovna Rada ja parlamentti tekevät tiivistä poliittista ja teknistä yhteistyötä;
167. panee merkille, että parlamentti osallistuu aktiivisesti YUTP:hen erityisten välineidensä kautta; korostaa parlamenttien työtä edistämään ja vahvistamaan pyrkivien Euroopan parlamentin demokratiaohjelmien, kuten Jean Monnet -vuoropuhelun, merkitystä ja ainutlaatuisuutta; muistuttaa, että kaikkien EU:n toimielinten olisi osallistuttava toimiin, joilla torjutaan demokratian maailmanlaajuista heikentymistä, muun muassa vaalitarkkailutehtävien, välitys- ja vuoropuhelutoiminnan, konfliktien ehkäisyn, Saharov-palkinnon ja Saharov-verkoston sekä parlamentaarisen diplomatian avulla, ja tehtävä näiden toimien parissa yhteistyötä;
168. kehottaa EUH:ta ottamaan lehdistönvapauden ja sananvapauden ensisijaisiksi tavoitteiksi ja toteuttamaan kaikki tarvittavat toimet sananvapautta verkossa ja sen ulkopuolella koskevien EU:n suuntaviivojen noudattamiseksi täysimääräisesti; kehottaa painokkaasti EU:n edustustoja parantamaan ennaltaehkäiseviä suojelutoimenpiteitä, suunnitte­ lemaan hätätoimia lehdistönvapauden heikkenemisen vuoksi ja tarjoamaan osoitettavaa ja näkyvää tukea paikallisille toimittajille ja kansalaisyhteiskunnalle;
169. kehottaa parantamaan EU:n ennalta ehkäisevää diplomatiaa ennakoivana ulkopoliittisena välineenä, jotta vältetään kolmansien osapuolten väliset konfliktit ja tuetaan niitä rauhanomaisten ratkaisujen löytämisessä jännitteiden lisääntymiseen;
170. korostaa, että parlamentaariset yleiskokoukset ovat tärkeitä yhteistyön ja toimielinten välisen vuoropuhelun foorumeja ja että niiden panos Euroopan ulkoiseen toimintaan on arvokas myös turvallisuusasioissa ja että parlamentaaristen yleiskokousten toimintaa on tarpeen edistää ja niiden asianmukainen toiminta ja kehitys on taattava;
171. kehottaa komissiota ja jäsenvaltioita mahdollistamaan EU:n ulkoisten toimien parlamentaarisen valvonnan ja vahvistamaan sitä muun muassa jatkamalla säännöllisiä kuulemisia varapuheenjohtajan / korkean edustajan sekä komission kanssa ja ottamalla parlamentin mukaan Euroopan rauhanrahaston ja strategisen kompassin asianmukaiseen täytäntöönpanoon ja valvontaan; muistuttaa, että Euroopan parlamentti on Euroopan ulkosuhdehallinnon kanssa jossakin määrin epävirallisessa yhteistyössä, jota vahvistettiin 26. heinäkuuta 2010 annetun neuvoston päätöksen ja vuonna 2010 annetun korkean edustajan poliittisesta vastuuvelvollisuudesta antaman julkilausuman mukaisesti; korostaa, että Euroopan parlamentin ja Euroopan ulkosuhdehallinnon, myös sen edustustojen, välisiä toimielinten välisiä suhteita on vahvistettava edelleen; kehottaa tekemään ulkosuhdehallinnon ja Euroopan parlamentin välisen ulkoisen toiminnan yhteistyön lujittamisesta puitesopimuksen, jolla voitaisiin vahvistaa EU:n ulkoisen toiminnan välineistöä; korostaa, että Euroopan puolustusrahaston väliarviointia on käytettävä asianmukaisen parlamentaarisen valvonnan käyttöönottamiseen työohjelmia koskevilla delegoiduilla säädöksillä; korostaa, että tulevalle yhteiselle hankintasäädökselle (EDIRPA) ja Euroopan puolustusalan investointiohjelmalle (EDIP) on myös vahvistettava saman tasoinen parlamentaarinen valvonta; korostaa, että parlamentin olisi saatava tarvittavat tiedot ja asiakirjat avoimesti ja oikea-aikaisesti, jotta se voi täyttää demokraattista valvontaa koskevan tärkeän tehtävänsä asianmukaisesti;